Eilandkos - ToorkombuisToorkombuis
Een van die redes waarom ek so mal is oor kook, is die ongelooflike reise na verre eksotiese plekke wat ek sommerso by my stoof beleef. Hierdie slaai het die malse kleure van see, son en eilandgenot, Dis ‘n heerlike geurkarnaval wat jou jou maklik sal laat verbeel jy dans saam in die strate van Trinidad. Eksoties, ja, maar dis alles gemaak van alledaagse smaakmiddels wat jy ‘n jou koskas hou. Jerk-speserye is eie aan die Karibbiese kookkuns en word veral met Jamaika geassosieer. Maar daar is slim mense wat beweer die eintlik die slawe uit Afrika wat hierdie speserymengsel geskep het.
Colombus was die eerste ontdekkingsreisiger wat by die Karibbiese eilande aangedoen het. Hy het dit summier tot Spaanse besit verklaar. Dit sou as ‘n soort halfwegstasie dien op die speseryroetes en ook vir die slawehandelaars. Toe die Britte dit later by die Spanjaarde afneem, het die slawe uit Afrika wat daar deur die Spanjaarde agtergelaat is, die berge ingevlug na vryheid eerder as om in te val by die grille en giere van die nuwe veroweraars. Hulle het van die veld af geleef en mettertyd die geurmiddels ontwikkel om veral hoender en vark te geur voordat hulle dit oor die vuur gebraai het.
Vir my vertel die speserye die verhaal van vryheid en oorlewing en bring hulde aan die onblusbare menslike gees
County Fair jerk-hoender, avo en papajaslaai
Vir die jerk-hoender
4 County Fair hoenderborsies, met vel en been
1 eetlepel jerk-speserye (Sien Wenk)
Vir die koejawel-vinaigrette
3 geroosterde knoffeltoontjies (Sien Wenk)
¼ koppie koejawelsap
½ eetlepel vars gekapte oreganum
1 avo, geskil, ontpit en in blokkies gesny
1 papaja, geskil, saadjies verwyder en in blokkies gesny
Sap van 1 lemmetjie (of suurlemoen)
Vryf die speserye en olie oral oor die hoender. Plaas die hoenderstukke in ‘n glasbak en bedek met kleefplastiek. Laat staan in die yskas vir 2 uur. Rangskik die gemarineerde borsies op die draadrak van ‘n oondroosterpan, geur met sout en peper en bak in ‘n voorverhitte oond van 220° vir 20 – 25 minute of tot die hoender deurgaar is. Draai jou knoffelknol in foelie toe (geroosterde knoffel vir die vinaigrette – sien Wenk) en plaas langs jou oondroosterpan in die oond om saam met jou hoenderborsies te rooster. Laat die hoender afkoel voordat jy dit in stukke van die been afsny. Moenie die vel verwyder nie (tensy jy sterk daaroor voel) – die brosgebraaide vel gee ‘n heerlike geur aan die slaai. Rangskik die slaaiblare op ‘n mooi slaaibord. Rangskik die hoenderstukkies bo-op. Meng die avokado- en papajablokkies met die stingeluistukkies, lemmetjiesap, sout en peper en skep oor die hoender. Maak nou die vinaigrette: Druk die knoffel soos tandepasta uit hul velomhulsels in ‘n bakkie en druk fyn terwyl jy dit met die asyn meng. Voeg die koejawelsap by en klits die olie bietjie vir bietjie by. Voeg die oreganum en sout en peper by en meng goed. Bedruip die slaai met dié mengsel en sprinkel die gekapte pietersielie bo-oor. Bedien saam met ‘n heerlike varsgebakte brood.
Maak jou eie jerkspeserye: Plaas 6 stingeluie, 1 rooi brandrissie, 1 teelepel fyn wonderpeper, 1 eetlepel vars tiemieblaartjies of 1 teelepel droë tiemie, 2 teelepels fyn kaneel, 1 teelepel gerasperde neutmuskaat, 1 teelepel bruinsuiker, 1½ teelepel sout, 1 teelepel varsgemaalde swartpeper, 4 eetlepels asyn en 1 eetlepel olie in die voedselverwerker en meng totdat jy ‘n dik pasta het. Jy kan ‘n vysel en stamper in plaas van die voedselverwerker gebruik. Gebruik soveel as wat jy nodig het en bêre die res in ‘n lugdigte flessie in die yskas.
Geroosterde knoffel: Plaas ‘n knoffelknol op ‘n stukkie foelie. Sny ‘n klein stukkie van die bokant met ‘n skerp mes af en bedruip met olie. Draai dit styf toe in die foelie en plaas dit langs die oondroosterpan in die oond wanneer jy die hoender gaarmaak. Onthou net om die knoffel na 10 – 15 minute uit die oond te haal. Gebruik soveel as wat jy nodig het en bêre die res vir ‘n heerlike neuterige smeer op jou brood of sommer om jou bredies of souse te geur.
← ‘n Skottel vir die mense om my tafel
‘n Skotteltjie troos →